作者:齊己
標題:詠茶十二韻
內容:百草讓為靈，功先百草成。甘傳天下口，貴佔火前名。出處春無雁，收時穀有鶯。封題從澤國，貢獻入秦京。嗅覺精新極，嘗知骨自輕。研通天柱響，摘繞蜀山明。賦客秋吟起，禪師晝臥驚。角開香滿室，爐動綠凝鐺。晚憶涼泉對，閑思異果平。松黃幹旋泛，雲母滑隨傾。頗貴高人寄，尤宜別匱盛。曾尋修事法，妙盡陸先生。